Gauteng-ontsnapping: Sewende ontsnapte aangekeerGinondine Sandel, een van die ontsnaptes wat weer aangekeer is (Foto: SAPD) ŉ Sewende ontsnapte, Ginondine Sandel, een van die 20 gevangenes wat in Gauteng ontsnap het, is aangekeer. Kol. Lungelo Dlamini, woordvoerder van die polisie, het gesê Sandel is Vrydag in Sophiatown in hegtenis geneem. Hy is ŉ verhoorafwagtende in ŉ moordsaak in Sophiatown toe hy saam met 19 ander gevangenes ontsnap het. “Die polisie volg steeds wenke op oor die ander ontsnapte gevangenes,” het Dlamini verduidelik. “Deur inligting en bystand van die publiek, is die polisie vol vertroue dat al die ontsnaptes binnekort aangekeer sal word.” Maroela Media het vroeër berig ŉ polisiewa het die gevangenes op 22 Augustus 2017 teen 16:00 van die Johannesburg-landdroshof na die Johannesburg-Sentraal-gevangenis vervoer toe die ontsnapping plaasgevind het. “Die vangwa is by Pat Mbathaweg naby die South Gate-treinstasie in ŉ hinderlaag gelei. ŉ Groep swaargewapende mans het met gewere toegeslaan en die wa se deur oopgebreek, waarna die gevangenes ontsnap het,” het Dlamini gesê. Polisiebeamptes is nie tydens die voorval beseer nie. Die ontsnaptes word aangekla van verskeie misdrywe waaronder gewapende roof, huisbraak, diefstal en die besit van dwelms. Een van die gevangenes is reeds tot 17 jaar tronkstraf gevonnis nadat hy skuldig bevind is aan gewapende roof. Dlamini het gewaarsku dat die verdagtes as gevaarlik beskou moet word en dat die publiek die polisie dadelik moet bel as die ontsnaptes opgemerk word. Vyf van die gevangenes, Kingley Jooste, Simtembile Moni, Vincent Mowabisi Vandala, Rushden Katz en Sabelo Mbanjwa is binne twee dae ná die ontsnapping aangekeer. Roland Barnard is ook aangekeer ná SS Crime Alert ŉ wenk aan AfriForum se Alberton-buurtwag deurgegee het.